**I Z J A V A**

**Koordinacije domoljubnih in veteranskih organizacij Slovenije ob dogodkih, povezanih z dnevom spomina v Italiji**

Člani veteranskih in domoljubnih organizacij Slovenije, združenih v KoDVOS, smo ponovno z začudenjem, zaskrbljenostjo, pa tudi s strahom spremljali dogodke in izjave pred letošnjim dnevom spomina in v srečanjih na ta dan v sosednji Italiji. V poslanici predsednika Republike Italije smo ponovno poslušali očitke o protiitalijanskem sovraštvu in neštetih nedolžnih žrtvah genocida v fojbah, o etničnem čiščenju, kot da ni bilo prej v zgodovini nobenega fašističnega zatiranja, mučenja, izgona, kratenja temeljnih človečanskih pravic, narodnega obstoja in dostojanstva stotisočev slovenskih in hrvaških prebivalcev, priključenih italijanski državi. Pri tem se žal ne moremo znebiti primerjave s podobnimi trditvami in na njih temelječimi zahtevami in delno tudi prakso v času fašizma, za katerega smo verjeli, da naj bi bil z zmago protifašističnih sil ob koncu druge svetovne vojne trajno presežen.

Zato v domoljubnih in veteranskih organizacijah Slovenije odločno nastopamo proti takim zlonamernim poenostavitvam in spreminjanju zgodovinskih dejstev. Prizadevali si bomo, da se jasnost in odločnost v tej smeri dosledno uveljavi v izjavah in delovanju vseh odgovornih v naši državi, hkrati pa bomo podprli tudi prizadevanja, da se podobna praksa prepreči tudi znotraj EU oziroma v tem okviru opredeli kot nespremenljivi vzorec razmerij med njenimi članicami.

Dodajamo, da smo v domoljubnih in veteranskih organizacijah velikokrat presenečeni nad zgolj splošno obsodbo s strani naših najvidnejših političnih voditeljev. Zavedamo se ljudske modrosti, da tisti, ki molči, devetim odgovarja, pa vendar nas ravno zgodovinski primeri prepričujejo, da lahko molk pomeni tudi tiho pristajanje na izpostavljene in kar naprej izražene trditve in zahteve.

Članice KoDVOS:

Zveza društev General Maister

Društvo za negovanje rodoljubnih tradicij organizacije TIGR Primorske

Zveza združenj borcev za vrednote narodnoosvobodilnega boja Slovenije

Zveza društev vojnih invalidov Slovenije

Zveza veteranov vojne za Slovenijo

Zveza slovenskih častnikov

Zveza policijskih in veteranskih društev Sever

Zveza društev in klubov MORIS

Zveza društev civilnih invalidov vojn Slovenije